CELEX: 32021D0512(02)
Language: hu
Date: 2021-05-07 00:00:00
Title: A Bizottság határozata (2021. május 7.) az „állatjóléti platform” bizottsági szakértői csoport létrehozásáról szóló 2017/C 31/12 határozat módosításáról (EGT-vonatkozású szöveg) 2021/C 185/04

2021.5.12.   
               
               
                  HU
               
               
                  Az Európai Unió Hivatalos Lapja
               
               
                  C 185/7
               
            
         A BIZOTTSÁG HATÁROZATA
         (2021. május 7.)
         az „állatjóléti platform” bizottsági szakértői csoport létrehozásáról szóló 2017/C 31/12 határozat módosításáról
         (EGT-vonatkozású szöveg)
         (2021/C 185/04)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:
         
                     (1)
                  
                  
                     A 2017/C 31/12 bizottsági határozat (1)„állatjóléti platform” (a továbbiakban: platform) néven létrehozott egy szakértői csoportot. A platform fő feladatai közé tartozik a Bizottság támogatása, valamint az állatjóléthez közvetlenül kapcsolódó uniós ügyek – mint például a jogszabályok érvényre juttatása, továbbá a tudományos ismeretek, az innovációk és a bevált állatjóléti gyakorlatok cseréje – kapcsán folytatott rendszeres párbeszéd elősegítése.
                  
               
                     (2)
                  
                  
                     A 2017/C 31/12 határozat alkalmazási időszaka eredetileg 2019. december 31-ig tartott, majd ezt a 2019/C405/05 bizottsági határozat (2)2021. június 30-ig meghosszabbította.
                  
               
                     (3)
                  
                  
                     Működésének négy éve alatt a platform az állatjólétről folytatott nyílt párbeszédnek helyt adó, valamint a bevált gyakorlatok megosztására és a nem jogalkotási kezdeményezések végrehajtására szolgáló, széles körben elismert közvetítő fórummá vált, amelyben a tagállamok és az érintett uniós érdekeltek is aktívan részt vesznek, és amelynek célja az állatok jólétének javítása.
                  
               
                     (4)
                  
                  
                     A Bizottság 2020. május 20-án közleményt fogadott el „a »termelőtől a fogyasztóig« stratégia a méltányos, egészséges és környezetbarát élelmiszerrendszerért” (3) stratégiáról. A stratégia állatjóléti vonatkozású intézkedéseket foglal magában, például az uniós állatjóléti címkével kapcsolatos lehetőségek feltárását, az állatjóléti jogszabályok érvényre juttatásával kapcsolatos problémák tekintetében végzett munkát, vagy az állatjóléti jogszabályok jövőbeli felülvizsgálatát támogató vélemények összegyűjtését. A platform jelentős szerepet tölthet be ezen intézkedések kialakításában.
                  
               
                     (5)
                  
                  
                     Ezen túlmenően az (EU) 2017/625 európai parlamenti és tanácsi rendelettel (4) összefüggésben a technikai és tudományos kérdések véleményezése, valamint az e területen szerzett gyakorlati tapasztalatok megosztása révén a platform segítséget nyújthatna a Bizottságnak iránymutatások kidolgozásához vagy az állatjóléti szabályok végrehajtásának megkönnyítését és harmonizálását célzó nem jogalkotási aktusok előkészítéséhez.
                  
               
                     (6)
                  
                  
                     A platformnak ezért megújított tagsággal folytatnia kell tevékenységeit, hogy érdemben hozzájáruljon a Bizottság állatjóléttel kapcsolatos jelenlegi prioritásaihoz.
                  
               
                     (7)
                  
                  
                     Ezért helyénvaló a 2017/C 31/12 határozat alkalmazási időszakát 4 évvel, 2025. június 30-ig meghosszabbítani.
                  
               
                     (8)
                  
                  
                     A 2017/C 31/12 határozatot ezért ennek megfelelően módosítani kell,
                  
               A KÖVETKEZŐKÉPPEN HATÁROZOTT:
         
            Egyetlen cikk
            A 2017/C 31/12 határozat 16. cikkének helyébe a következő szöveg lép:
            
               
                  „16. cikk
                  Alkalmazás
                  Ezt a határozatot 2025. június 30-ig kell alkalmazni.”
               
            
         
         
            Kelt Brüsszelben, 2021. május 7-én.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  A Bizottság határozata (2017. január 24.) az „állatjóléti platform” bizottsági szakértői csoport létrehozásáról (HL C 31., 2017.1.31., 61. o.).
         
            (2)  A Bizottság (EU) határozata (2019. november 29.) az „állatjóléti platform” bizottsági szakértői csoport létrehozásáról szóló 2017/C 31/12 határozat módosításáról (HL C 405., 2019.12.2., 5. o.).
         
            (3)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: A „termelőtől a fogyasztóig” stratégia a méltányos, egészséges és környezetbarát élelmiszerrendszerért, (COM(2020) 381 final).
         
            (4)  Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).